Luister: Solidariteit maak geskiedenis by die VNhttps://rak2.spens.co.za/radio/2016/dirk-hermann.mp3 Dr. Dirk Hermann, bestuurshoof van Solidariteit. Foto: Reint Dykema Solidariteit en AfriForum het vandag sy verslag oor die regering se beleid van rassekwotas by die Verenigde Nasies (VN) se komitee vir die uitwissing van alle vorme van rassediskriminasie aangebied. Die komitee bestaan uit 18 lande. Die aanbieding is deur dr. Dirk Hermann, bestuurshoof van Solidariteit, gedoen. In sy aanbieding het Hermann gefokus op die onbillike diskriminasie-sake van Renate Barnard asook dié van die bruin werknemers van die departement van korrektiewe dienste (DKD). “Ons is baie tevrede met die ontvangs van ons verslag. Die vrae was opbouend en ons het goeie komplimente oor ons voorbereiding gekry,” het Hermann gesê. Hermann het sterk klem gelê op die staat se wiskundige benadering tot regstellende aksie wat tot rassesilo’s lei en teen die konvensie van die VN indruis. “Wat ons aan u voorhou is ’n stelsel van regstellende aksie wat te ver gegaan het. ’n Stelsel wat so verstrengel geraak het met ras dat regstelling verlore gegaan het. ’n Stelsel wat verskillende silo’s van rasse permanent institusionaliseer,” het Hermann in sy aanbieding gesê. Solidariteit en AfriForum het voorts ook ŉ aanvullende verslag oor diskriminasie in sport aangebied. “Daar is ŉ stukkie Afrikaans in die VN gepraat – my eerste woorde aan die komitee was in Afrikaans, naamlik: ‘Hierdie is histories!’ Dit was inderdaad histories aangesien die regering vir die eerste keer sedert 1994 by die VN oor ras aangekla is,” het hy bygevoeg. Die VN-komitee sal ná die sitting aanbevelings doen wat deur lidlande geïmplementeer moet word. Suid-Afrika het die konvensie vir die uitwissing van alle vorme van rassediskriminasie bekragtig en is daarom verplig om die aanbevelings te implementeer en verslag aan die komitee te doen. “Solidariteit kan voorts ook deur plaaslike regsprosesse die regering dwing om die aanbevelings te implementeer,” het Hermann gesê. Die Suid-Afrikaanse regering gaan op 9 Augustus die geleentheid gebied word om sy verslag aan te bied. Die regering se afvaardiging word gelei deur Nomaindiya Mfeketo, adjunkminister van buitelandse betrekkinge en samewerking. Ander lande wat ook vandag verslae aangebied het, sluit in Paraguay en die Oekraïne. “Wat ons opgeval het, is hoe minderheidskwessies die wêreld oorheers. Wat vreemd in Suid-Afrika is, is hoofstroom in die res van die wêreld,” het Hermann gesê. Die komitee en Solidariteit sal weer môre vergader om die vakbond se verslag verder te bespreek.